Številka: 900-121/2014-4

Datum: 23. 6. 2014

**Z A P I S N I K**

25. redne seje Sveta Četrtne skupnosti Rožnik MOL, ki je bila v torek, 20. 5. 2014 ob 18. uri v prostorih Službe za lokalno samoupravo, MU, MOL, Viška cesta 38 v Ljubljani.

Sejo je na podlagi 58. člena Statuta Mestne občine Ljubljana sklicala in vodila podpredsednica Sveta Četrtne skupnosti Rožnik, MOL, Živa Vidmar (v nadaljevanju: predsedujoča).

NAVZOČI ČLANI SVETA: Tatjana Burnik, Tomaž Čučnik, Selma Halilović, Borut Knez, Daniel Kušer, Saša Novak, Tomaž Šemrov, Vesna Škerl, Živa Vidmar in Jožica Vrhunc.

ODSOTNI ČLANI SVETA: Gregor Ciglar, Dušan Fatur, Anton Franc Gunde, Ana Iskra, Rastko Korošec.

OSTALI NAVZOČI: Mojca Mak, javna uslužbenka SLS, MU, MOL.

Na začetku seje je predsedujoča ugotovila, da je od 15 članov sveta prisotnih 10 članov, kar pomeni, da je bil svet sklepčen in je lahko začel z delom.

Seja se ni snemala.

V sprejem je predsedujoča predlagala naslednji dnevni red:

1. **Pregled in potrditev zapisnika 24. redne seje in 6. izredne seje Sveta Četrtne skupnosti Rožnik, MOL.**
2. **Zgibanka ČS Rožnik.**
3. **Poplavne možnosti.**
4. **Volilna komisija Četrtne skupnosti Rožnik.**
5. **Pobude občanov.**
6. **Pobude in predlogi članov sveta Četrtne skupnosti Rožnik.**
7. **Razno.**

Navzočih je bilo 9 članov sveta.

Opredeljenih je bilo 9 članov sveta.

Za predlagani dnevni red je glasovalo 9 članov sveta.

**Dnevni red je bil sprejet.**

**AD 1**

**PREGLED IN POTRDITEV ZAPISNIKA 24. REDNE IN 6. IZREDNE SEJE SVETA ČETRTNE SKUPNOSTI ROŽNIK, MOL**

Predloga zapisnika 24. redne in 6. izredne seje so člani sveta prejeli skupaj s sklicem na sejo.

Ker pripomb na zapisnika ni bilo, je predsedujoča dala na glasovanje naslednji:

**Predlog SKLEPA št. 1/25:**

**Svet Četrtne skupnosti Rožnik, Mestne občine Ljubljana potrjuje zapisnika 24. redne seje in 6. izredne seje Sveta Četrtne skupnosti Rožnik, MOL.**

Navzočih je bilo 9 članov sveta.

Opredeljenih je bilo 9 članov sveta.

Za predlagani sklep je glasovalo 9 članov sveta.

**Sklep 1/25 je bil sprejet.**

**AD 2**

**ZGIBANKA ČS ROŽNIK**

Gradivo – predlog zgibanke ČS Rožnik – so člani Sveta ČS Rožnik prejeli preko el. pošte in na seji (trije člani Sveta).

Predsedujoča je povedala, da so se člani Sveta ČS Rožnik že na predhodni seji dogovorili, da bodo izdali zgibanko s predstavitvijo Četrtne skupnosti Rožnik. Pojasnila je, da program izdelave in distribucije zgibanke v Izvedbeni načrt ČS Rožnik za leto 2014 še ni vključen. Predlagala je, da se za namen zagotovitve potrebnih sredstev za izvedbo programa s sklepom spremeni Izvedbeni načrt ČS Rožnik za leto 2014 na način, da se Program dneva otrok in mladine (v sodelovanju z MD Malči Belič) zamenja s programom Izdelava in distribucija zgibanke Četrtne skupnosti Rožnik v višini 2000,00 evrov.

Predsedujoča je odprla razpravo, v kateri so bili podani nasprotni predlogi. Tomaž Čučnik je podal predlog, da se sredstva za izvedbo programa izdelave in distribucije zgibanke ČS Rožnik zagotovi na način, da se zmanjša namenjena sredstva pri večjem številu planiranih programov (z izjemo socialnih programov, katere bo Četrtna skupnost Rožnik izvedla v sodelovanju s KORK-i). Iz Izvedbenega načrta za leto 2014 naj se ne odstrani nobenega programa. Selma Halilović je predlagala, da se program zamenja z Balinarskim turnirjem.

Po končani razpravi je predsedujoča dala na glasovanje naslednji:

**Predlog SKLEPA št. 2/25:**

**Program Izdelava in distribucija zgibanke Četrtne skupnosti Rožnik se vključi v Izvedbeni načrt izvajanja programov in projektov Četrtne skupnosti Rožnik za leto 2014 z zagotovitvijo sredstev na način, da se zmanjša postavke več še neizvedenih programov Izvedbenega načrta ČS Rožnik 2014. Iz Izvedbenega načrta se ne odstrani nobenega programa.**

Navzočih je bilo 10 članov sveta.

Opredeljenih je bilo 10 članov sveta.

Za predlagani sklep so glasovali 3 člani sveta, 7 članov je glasovalo proti predlaganemu sklepu.

**Sklep 2/25 ni bil sprejet.**

V nadaljevanju je predsedujoča dala na glasovanje naslednji:

**Predlog SKLEPA št. 3/25:**

**Iz izvedbenega načrta izvajanja programov in projektov Četrtne skupnosti Rožnik, vezanih na izvrševanje finančnega načrta za leto 2014, se odstrani Program dneva otrok in mladine – za katerega je bilo namenjenih 2000,00 evrov – in se ga nadomesti s programom Izdelave in distribucije zgibanke Četrtne skupnosti Rožnik, za katerega je prav tako namenjenih 2000,00 evrov na postavki 016020 in podkontu 4020 99.**

Navzočih je bilo 10 članov sveta.

Opredeljenih je bilo 9 članov sveta.

Za predlagani sklep je glasovalo 6 članov sveta. 3 člani so glasovali proti – Tomaž Čučnik je izrecno poudaril, da mora njegovo nasprotovanje temu sklepu iti imensko v zapisnik.

**Sklep 3/25 je bil sprejet.**

**AD 3**

**POPLAVNE MOŽNOSTI**

Gradivo, dopis stanovalcev Kantetove ulice »Gradnja fakultetnih centrov ob Glinščici«, so člani sveta prejeli s sklicem seje.

Ob odsotnosti člana Sveta ČS Rožnik, Dušana Faturja, ki je bil naprošen za strokovni pregled predloga, so se člani Sveta na predlog predsedujoče dogovorili, da se tč. Poplavne možnosti skupaj z obravnavo dopisa prenese na naslednjo sejo.

**AD 4.**

**VOLILNA KOMISIJA ČETRTNE SKUPNOSTI ROŽNIK**

Predsedujoča je povedala, da bodo v jeseni lokalne volitve in moramo pričeti s postopki za imenovanje Volilne komisije Četrtne skupnosti Rožnik, ker se dosedanji volilni komisiji s pretekom mandata (2010–2014) tudi izteče mandat. Razložila je, da volilno komisijo imenuje Svet Četrtne skupnosti Rožnik. Pozvalo se bo politične stranke, ki so zastopane v Svetu ČS Rožnik in v Mestnem svetu, da podajo svoje predloge za člane volilne komisije. Postopke za oblikovanje Volilne komisije ČS Rožnik bi pričela Komisija za mandatna vprašanja, volitve in imenovanja pri Svetu ČS Rožnik. Pri kandidiranju za predsednika in člane komisije bo potrebno upoštevati, da član volilne komisije ne more hkrati kandidirati na volitvah ali biti predstavnik ali zaupnik kandidatov. Zaradi nezdružljivosti funkcij tudi nihče ne more biti član več kot enega volilnega organa (npr. Mestne volilne komisije, volilnega odbora in volilne komisije četrtne skupnosti).

Ker razprave ni bilo, je predsedujoča dala na glasovanje naslednji:

**Predlog SKLEPA št. 4/25: Svet Četrtne skupnosti Rožnik, MOL pooblašča Komisijo za mandatna vprašanja, volitve in imenovanja pri Svetu ČS Rožnik, da začne s postopki in pripravi predlog sklepa o imenovanju Volilne komisije Četrtne skupnosti Rožnik.**

Navzočih je bilo 10 članov sveta.

Opredeljenih je bilo 10 članov sveta.

Za predlagani sklep je glasovalo 10 članov sveta.

**Sklep 4/25 je bil sprejet.**

**AD 5.**

**POBUDE OBČANOV**

Gradivo so člani Sveta ČS Rožnik prejeli s sklicem seje.

Predsedujoča je predstavila tri pobude občanov, prejete na Četrtno skupnost Rožnik:

**A) Andreja Jarnjak – Prošnja za postavitev varnostnih količkov in ogledala**

Predsedujoča je povzela pobudo, ki je občanka poslala tudi že županu Mestne občine Ljubljana.

Razvila se je razprava, v kateri so člani Sveta podprli prizadevanja občanke za večjo prometno varnost na omenjenem odseku. Tomaž Čučnik je predlagal, da se na omenjenem odseku uredi hodnik za pešce.

Po končani razpravi je predsedujoča dala na glasovanje naslednji:

**Predlog SKLEPA št. 5/25:**

**Svet Četrtne skupnosti Rožnik podpira pobudo, njeno rešitev pa odstopa Oddelku za gospodarske dejavnosti in promet, MU MOL.**

Navzočih je bilo 10 članov sveta.

Opredeljenih je bilo 10 članov sveta.

Za predlagani sklep je glasovalo 10 članov sveta.

**Sklep 5/25 je bil sprejet.**

*OPOMBA: V času izdelave zapisnika je Četrtna skupnosti Rožnik v vednost prejela odgovor Oddelka za gospodarske dejavnosti in promet, MU MOL občanki, dopis št. 3714-69/2014-2/JB z dne 14.05.2014. Občanki so odgovorili negativno, da je iz projektne dokumentacije za gradnjo večstanovanjskega objekta na naslovu Viška cesta 43, iz izjave odgovornega projektanta razvidno, da je preglednost pri izvozu iz garaže zagotovljena. Prav tako so navedli, da je cestišče na tem delu izredno ozko in bi s postavitvijo protiparkirnih količkov še zmanjšali širino vozišča in s tem poslabšali prometno varnost, predvsem kolesarjem.*

**B) Saša Cvikl – pobuda za postavitev hitrostnih ovir na Cesti na Brdo**

Predsedujoča je na kratko povzela pobudo.

Po končani razpravi je predsedujoča dala na glasovanje naslednji:

**Predlog SKLEPA št. 6/25:**

**Svet Četrtne skupnosti Rožnik ne podpira pobude, da se na cesti, na kateri vozijo avtobusi mestnega potniškega prometa, postavi hitrostne ovire. Odgovor se posreduje občanki.**

Navzočih je bilo 10 članov sveta.

Opredeljenih je bilo 10 članov sveta.

Za predlagani sklep je glasovalo 10 članov sveta.

**Sklep 6/25 je bil sprejet.**

**C) Milena Dobrovoljc – pobuda problemi naselja ob Viški cesti**

**Predlog SKLEPA št. 7/25:**

**Svet Četrtne skupnosti Rožnik odstopa dopis Problemi naselja ob Viški cesti Oddelku za gospodarske dejavnosti in promet, MU MOL in prosi za rešitev zadeve v doglednem času.**

Navzočih je bilo 10 članov sveta.

Opredeljenih je bilo 10 članov sveta.

Za predlagani sklep je glasovalo 10 članov sveta.

**Sklep 7/25 je bil sprejet.**

**AD 6**

**POBUDE IN PREDLOGI ČLANOV SVETA ČETRTNE SKUPNOSTI ROŽNIK**

Predsedujoča, Živa Vidmar, je prisotne članom obvestila o nekaterih predlogih sprememb imen in potekov ulic, na področju Četrtne skupnosti Rožnik. Elaborat sprememb bo javno razgrnjen od 23. maja 2014 do 7. junija 2014 na Četrtni skupnosti Rožnik, Viški 38. Po razpravi je predsednica podala

**predlog SKLEPA št. 8/25:**

**Svet Četrtne skupnosti Rožnik predlaga komisiji za imenovanja ulic in mestnemu svetu naslednje:**

**– Cesta Roberta Blinca naj sega od Večne poti skozi Tehnološki park do Ceste na Brdo\* oziroma Dolgega mosta;**

**– Pot za Brdom naj se začne od semaforja pri Tehnološkem parku in sega čez AC-obvoznico.**

Navzočih je bilo 8 članov sveta.

Opredeljenih je bilo 8 članov sveta.

Za predlagani sklep je glasovalo 8 članov sveta.

**Sklep 8/25 je bil sprejet.**

\* Odsek ceste med Večno potjo in Cesto za Brdom se bo spremil z izgradnjo suhega zadrževalnika, tako da bo semaforizirano križišče premaknjeno proti Tehnološkemu parku k cesti Za opekarno. Za cesto, ki vodi skozi Tehnološki park, se nam zdi bolj primerno poimenovanje po fiziku, kot po lokaliteti. V tem delu ČS imamo inflacijo imen na temo (Draveljsko) *Brdo:* Cesta na Brdo, Pot za Brdom, Brdnikova…

Člani Sveta so razpravljali v zadevi vandalizma nad parkomati v Rožni dolini.

Predsedujoča je prisotne seznanila, da je bil na Oddelek za gospodarske dejavnosti in promet poslan dopis – urgenca glede prometne ureditve in spremenjene signalizacije v Rožni dolini, ki ni bila v dogovoru s Četrtno skupnostjo Rožnik (posledična zgostitev prometa mimo sanatorija na Cesti IV). Za naslednji teden je predviden sestanek s Petrom Skuškom z Oddelka za gospodarske dejavnosti in promet MU MOL, Oddelek za promet.

**AD 7**

**RAZNO**

Dnevni red je bil izčrpan in predsedujoča je ob 19.20 uri zaključila sejo.

Zapisala:

Mojca Mak

Živa Vidmar,

podpredsednica sveta

Četrtna skupnost Rožnik

Mestna občina Ljubljana